Rådets holdning med henblik på vedtagelse af en forordning om ændring af forordning (EU, Euratom) nr. 883/2013 for så vidt angår samarbejde med Den Europæiske Anklagemyndighed og effektiviteten af undersøgelser, der foretages af Det Europæiske Kontor for Bekæmpelse af Svig

2018/0170 (COD)

MEDDELELSE FRA KOMMISSIONEN TIL EUROPA-PARLAMENTET



i henhold til artikel 294, stk. 6, i traktaten om Den Europæiske Unions funktionsmåde



vedrørende

Rådets holdning med henblik på vedtagelse af en forordning om ændring af forordning (EU, Euratom) nr. 883/2013 for så vidt angår samarbejde med Den Europæiske Anklagemyndighed og effektiviteten af undersøgelser, der foretages af Det Europæiske Kontor for Bekæmpelse af Svig





1.Baggrund

Forslag fremsendt til Europa-Parlamentet og Rådet

(dokument COM(2018) 338 final – 2018/0170 COD): 24. maj 2018 Udtalelse afgivet af Revisionsretten: 15. november 2018 Europa-Parlamentets førstebehandlingsholdning vedtaget: 16. april 2019 Rådets holdning vedtaget: 4. december 2020

2.Formålet med Kommissionens forslag

Formålet med dette forslag er:

(a)at tilpasse de undersøgelser, der foretages af Det Europæiske Kontor for Bekæmpelse af Svig (OLAF), til oprettelsen af Den Europæiske Anklagemyndighed (EPPO) med henblik på at sikre størst mulig komplementaritet og

(b)at forbedre effektiviteten af OLAF's undersøgelsesfunktion, for så vidt angår en række specifikke spørgsmål, herunder kontrol på stedet, inspektioner og bistand fra de nationale myndigheder, bankkontooplysninger, gyldigheden af bevismidler indsamlet af OLAF, koordineringstjenester for bekæmpelse af svig og koordineringsaktiviteter.

3.Bemærkninger til Rådets holdning

Rådets holdning som vedtaget ved førstebehandlingen afspejler fuldt ud den aftale, der blev opnået enighed om på trepartsmødet mellem Europa-Parlamentet, Rådet og Kommissionen den 26. juni 2020. De væsentligste punkter i aftalen vedrører følgende:

–der fastlægges en ramme for et tæt samarbejde mellem OLAF og EPPO baseret på loyalt samarbejde, komplementaritet i deres mandater og koordination af deres aktiviteter; navnlig vil OLAF i behørigt begrundede tilfælde, og såfremt EPPO ikke gør indsigelse inden for en given frist, kunne indlede undersøgelser, der supplerer EPPO's, med henblik på rettidigt at fremme tilbagesøgninger, vedtagelsen af administrative forebyggende foranstaltninger og andre foranstaltninger; det fastsættes også, at når OLAF støtter EPPO, skal EPPO og OLAF i tæt samarbejde sikre, at de processuelle garantier i EPPO-forordningens kapitel VI overholdes

–OLAF's undersøgelsesbeføjelser styrkes, idet kontoret får mulighed for at anmode om bankkontooplysninger — nærmere betegnet i registre over indehavere af bankkonti og, hvis det er strengt nødvendigt, om oplysninger om transaktioner — gennem samarbejdet med de nationale myndigheder på samme vilkår som dem, der gælder for de nationale kompetente myndigheder, og på betingelse af, at der foreligger en begrundet anmodning, hvori det godtgøres, at anmodningen er berettiget og rimelig

–aftalen styrker de processuelle rettigheder, som den person, der er berørt af en OLAF-undersøgelse, har, idet vedkommende kan anmode om og få adgang til den endelige rapport, forudsat at alle modtagere af rapporten samtykker, og at de gældende regler om fortrolighed og databeskyttelse overholdes

–der tilføjes et yderligere lag beskyttelse af de processuelle rettigheder og garantier, idet der oprettes en funktion i form af en kontrolansvarlig for processuelle garantier, som administrativt tilknyttes overvågningsudvalget og udpeges af Kommissionen efter høring af Europa-Parlamentet og Rådet, og som har til opgave at gennemgå klager indgivet af personer berørt af undersøgelsen (vedrørende kontorets overholdelse af processuelle garantier og reglerne for dets undersøgelser) og kan udstede henstillinger til kontoret om, hvordan det spørgsmål, der er rejst i klagen, kan løses, og

–OLAF kan i løbet af sine undersøgelser få adgang til privatejede anordninger, der anvendes til arbejdsformål, hvis der er rimelig grund til at formode, at indholdet kan være relevant for undersøgelsen; i eksterne undersøgelser vil OLAF have adgang på samme betingelser og i samme omfang som de nationale myndigheder, når disse undersøger private anordninger; i interne undersøgelser afhænger adgangen af, hvilke interne regler de enkelte relevante institutioner, organer, kontorer eller agenturer vedtager for deres respektive ansatte og medlemmer af institutionen.

Kommissionen bakkede op om den aftale, der blev indgået på trepartsmødet, og som på flere måder baner vejen for et frugtbart samarbejde mellem OLAF og EPPO og gør OLAF's undersøgelser mere effektive. I den henseende opfylder den målene i Kommissionens forslag. Kommissionen nærede dog betænkeligheder ved visse elementer i aftalen. Den beklagede navnlig, at de højere processuelle garantier, der gælder, når OLAF støtter EPPO, ikke forbedrer gyldigheden af bevismidler indsamlet af OLAF i forbindelse med efterfølgende straffesager, og at de nye bestemmelser om adgang til private anordninger ikke blev ledsaget af procedureregler i selve forordningen. Kommissionen meddelte dog, at den kunne acceptere disse forhold med henblik på en overordnet endelig aftale.

4.Konklusion

Kommissionen accepterer Rådets holdning.